## Odluka Ustavnog suda Republike Hrvatske broj:U-IIIA-3095/2005 od 12. listopada 2006.

### NN 123/2006 (13.11.2006.), Odluka Ustavnog suda Republike Hrvatske broj:U-IIIA-3095/2005 od 12. listopada 2006.

# USTAVNI SUD REPUBLIKE HRVATSKE

2713

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Agata Račan, Smiljko Sokol, Nevenka Šernhorst i Milan Vuković, članovi Vijeća, odlučujući o ustavnoj tužbi koju
je podnio R. A. iz Z, kojeg zastupa D. B., odvjetnica u Z., na sjednici
održanoj 12. listopada 2006. godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Pn-2122/03 (ranije: Pn-8015/96) u najkraćem mogućem roku, ali ne duljem od osam
(8) mjeseci, računajući od prvog idućeg dana nakon objave ove odluke u
»Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe R. A. iz Z., K. 27, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.500,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 13. srpnja 2005.
ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2.
Podnositelj je 2. prosinca 1996. podnio tužbu Općinskom sudu u Zagrebu protiv
tuženika »H. O.« d.d. iz Z., radi naknade štete. Osiguranik tuženog je 14. lipnja
1996. prouzročio prometnu nesreću u kojoj je podnositelj zadobio teške tjelesne
ozljede.

Do
5. studenoga 1997. održana su tri ročišta (7. siječnja 1997., 16. travnja 1997.
i 7. srpnja 1997.) te provedena dva medicinska vještačenja.

Podnescima
od 7. travnja 1998. i 24. lipnja 1998. podnositelj je požurio zakazivanje
ročišta u ovom predmetu.

Na
ročištu 6. listopada 1998. saslušan je vještak, te je naloženo liječnicima
vještacima da se očituju na primjedbe na nalaz i miš­ljenje.

Jedan
od vještaka očitovao se je na primjedbe na nalaz i miš­ljenje 3. studenoga
1998.

Podneskom
od 17. studenoga 1998. podnositelj je precizirao tuž­beni
zahtjev, dok je podnescima od 18. prosinca 1998. i 10. veljače 1999. požurio
zakazivanje ročišta.

Na
ročištu 22. travnja 1999., određen je priklop
kaznenog spisa.

Podnescima
od 13. svibnja 1999. i 7. lipnja 1999. podnositelj je požurivao zakazivanje
ročišta u ovom predmetu, dok je podneskom od 23. srpnja 1999. sudu dostavio
presliku uplatnice o uplaćenom predujmu za pristup vještaka na raspravu.

Na
ročištu 26. siječnja 2000. saslušan je podnositelj i proveden dokaz prometnim
vještačenjem, dok je na ročištu 24. veljače 2000. zaključena glavna rasprava i
donijeta presuda, broj: Pn-8015/96, kojom je
djelomično usvojen tužbeni zahtjev podnositelja.

Protiv
navedene presude podnositelj je podnio žalbu 1. lipnja 2000., a tuženi 12.
lipnja 2000., te je predmet otpremljen Županijskom sudu u Zagrebu 3. srpnja
2000.

Rješenjem
Županijskog suda u Zagrebu, broj: Gž-6442/00-2 od 4.
ožujka 2003. ukinuta je presuda suda prvog stupanja i predmet vraćen tom sudu
na ponovno postupanje 3. travnja 2003., te se je spis nastavio voditi pod
brojem Pn-2122/03.

Na
ročištu 7. lipnja 2005. riješeno je da će se na spis broj: Pn-2122/03
spojiti spis toga suda broj: Pn-5272/02 i da će se
provesti jedinstveni postupak pod brojem Pn-2122/03,
dok je podnositelj pozvan da uplati predujam za vještaka radi rekonstrukcije
prometne nezgode.

Podnositelj
je podneskom od 16. lipnja 2005. obavijestio sud da je uplatio naloženi iznos
za vještaka.

Nakon
toga ročište je održano 31. siječnja 2006.

Novo
ročište zakazano je za 13. veljače 2007.

PRAVO VAŽNO ZA
USTAVNOSUDSKI POSTUPAK

3.
Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Prvostupanjski
parnični postupak započeo je 2. prosinca 1996. tuž­­bom podnositelja Općinskom sudu u Zagrebu, radi naknade
štete.

Međutim,
duljina postupka uzima se u razmatranje od 5. studenoga 1997., kada je stupio
na snagu Zakon o potvrđivanju Konvencije za zaštitu ljudskih prava i temeljnih
sloboda i Protokol broj 1, 4, 6, 7 i 11, 12 i 13 uz Konvenciju za zaštitu ljudskih
prava i temeljnih sloboda (»Narodne novine – Međunarodni ugovori«, broj 18/97.,
6/99. – pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna
tužba podnijeta je 13. srpnja 2005., a do tog dana postupak nije pravomoćno
okončan pa Ustavni sud utvrđuje da je do dana podnošenja ustavne tužbe postupak
trajao ukupno osam (8) godina, sedam (7) mjeseci i jedanaest (11) dana, a nakon
stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao sedam (7) godina, osam (8) mjeseci i osam (8)
dana.

4.2. POSTUPANJE
NADLEŽNOG SUDA

Postupak
se u razmatranom, pravnorelevantnom razdoblju
najprije vodio pred Općinskim sudom u Zagrebu u trajanju od dvije godine, sedam
mjeseci i dvadeset osam dana. Nakon toga postupak se je vodio pred Županijskim
sudom u Zagrebu u trajanju od tri godine i devet mjeseci. Nakon što je taj sud
ukinuo presudu suda prvog stupnja, postupak se ponovo vodi pred Općinskim sudom
u Zagrebu u trajanju od dvije godine, tri mjeseca i deset dana, do podnošenja
ustavne tužbe, te je tijekom tog razdoblja sud bio neaktivan od 3. travnja
2003. do 7. lipnja 2005. u trajanju od dvije godine, dva mjeseca i četiri dana.

Trenutno postupak je i dalje u tijeku pred sudom prvog stupnja.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku, prema utvrđenju Ustavnog suda,
nije pridonio duljini sudskog postupka.

4.4. SLOŽENOST SUDSKOG
PREDMETA

Ustavni
sud utvrđuje da nije riječ o složenom predmetu.

OCJENA USTAVNOG SUDA

5.
Ustavni sud utvrđuje da postupak u ovom predmetu ukupno traje dulje od osam godina,
te da je tijekom tog razdoblja postupak vođen pred sudom prvog i drugog
stupnja. Imajući u vidu ukupno trajanje postupka, neučinkovito postupanje suda,
te da je postupak i dalje u tijeku pred sudom prvog stupnja, Ustavni sud je
utvrdio da je podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njegovim pravima ili
obvezama, koje je zajamčeno člankom 29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukup­nih
gospodarskih i socijalnih prilika u Republici Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

8.
Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke
u roku osam (8) dana od dana njezine otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj:
U-IIIA-3095/2005
Zagreb, 12. listopada 2006.

USTAVNI
SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 123/2006-2713